Boporofeta bjo bo tlo phethagala ka lekga la bobedi nakong e tlago. Peleng re be re bolela gore monna yo a swerego enke ya bangwaledi o swantšhetša batlotšwa bao ba sa lego mo lefaseng. Le gona re be re re batho ba swaiwa bakeng sa go tlo phologa ge ba theetša ditaba tše dibotse le go di amogela. Eupša morago bjale, go ile gwa ba molaleng gore re swanetše go fetoša tsela yeo re bego re hlalosa boporofeta bjo ka yona. Re ithutile go Mateo 25:31-33 gore Jesu ke yena a ahlolago batho. O tla dira se nakong e tlago nakong ya masetlapelo a magolo. Ka nako yeo, bao ba tlago go ahlolwa e le dinku ba tla phologa, gomme bao ba tlago go ahlolwa e le dipudi ba tla fedišwa. 4 Ga go na mo Beibele e rego go swanetše go kolobetšwa batho ba bagolo feela goba ba go thoma ka nywaga e itšego. Go Diema 20:11, re bala gore: “Mošemane [ngwana] o ipontšha ka ditiro tša gagwe ge e ba modiro wa gagwe o sekile e bile o lokile.” Ka gona gaešita le ngwana a ka kwešiša seo go dira dilo tše di lokilego go se bolelago le go ineela go Mmopi wa gagwe. Ka go re’alo, kolobetšo ke selo sa bohlokwa le sa maleba seo se swanetšego go dirwa ke bana bao ba hlatsetšego gore ba godile monaganong le gore ba ineetše go Jehofa.—Diema 20:7.